
Les 1: Lewensrolle
· Identifiseer en ontleed lewensrolle en verantwoordelikhede as: kind, student, volwassene, lid van ‘n gesin, maat, moeder, vader, grootouer, broodwinner, werknemer, werkgewer, leier en volgeling
· Bepaal die veranderende aard van elke lewensrol en verduidelik hoe rolveranderinge verhoudings beïnvloed 
· Die effektiewe vervulling van elke rol: die invloed van die samelewing en kultuur

Verandering is deel van die lewe en deel van grootword. Jy is nie meer dieselfde persoon wat jy op laerskool was nie en jy het ander behoeftes en verantwoordelikhede as wat jy op laerskool gehad het. Gedurende jou lewe sal jy baie verskillende lewensrolle in verskillende stadiums aanneem. Dit sluit in om 'n jong kind, student, ouer, vriend, werknemer en baie ander te wees. Elkeen van hierdie rolle het verskillende verantwoordelikhede bv. As 'n jong kind was jy afhanklik van jou ouers. Dit was jou verantwoordelikheid om na jou ouers te luister.

Van die verwagtinge/verantwoordelikhede vir ander rolle sluit in:
· Student: Werk hard aan studies.
· Ouer: verantwoordelik om na jou kinders om te sien.
· Vriend: luisteraar, betroubaar, vertroueling van 'n ander vriend.
· Werknemer: onafhanklik, kan jouself ondersteun en inisiatief neem.
· Broodwinner: die persoon wat 'n inkomste verdien om aan die gesin te voorsien om kruideniersware en basiese behoeftes te koop.
· Leier: neem besluite en lei diegene onder jou deur duidelike instruksies te gee.

'n Persoon kan meer as een rol op 'n slag vervul. Jy kan verskillende funksies in verskillende rolle vervul:

· Afhanklik- jy het ander nodig om jou te help, soos 'n pasgebore baba.
· Onafhanklik - jy het nie ander se hulp en ondersteuning nodig nie.
· Interafhanklik- jy en ander is afhanklik van mekaar of het mekaar se ondersteuning nodig

Daar is verskillende vaardighede wat jy kan aanleer om die verskillende lewensrolle te hanteer. Bv. In jou rol as familielid kan jy nuttig wees deur: huistake te doen, gesinslede lief te hê, verantwoordelikheid te neem en mededeelsaam te wees met jou broers en susters.

Soos jy ouer word, sal jou lewensrolle aanhou verander. Daar is tye waar sommige rolle minder belangrik sal word. Byvoorbeeld, as jy 'n deeltydse werk begin, het jy miskien minder tyd vir jou vriende. Soms beïnvloed omstandighede die verandering van rolle. Jy kan 'n ouer hê wat siek word en en versorging nodig het. Jy moet nou help en kan nie meer aan sport deelneem nie.

Die samelewing en kulture is dikwels voorskriftelik oor wat ons rolle en verhoudings met ander moet wees. Kultuur speel ook 'n rol in die veranderende rol van mense. Bv. 'n Joodse seun sal op 13-jarige ouderdom 'n Barmitzvah hê wat hom dan as 'n man definieer. Wanneer 'n Islam-meisie se menstruasie begin, word sy beskou as 'n vrou wat gereed is om te trou. Selfs al is sy 11 jaar oud.  


Les 2: Adolessensie tot volwassenheid
· Verduidelik veranderinge wat met ontwikkeling verband hou: Puberteit tot volwassenheid. 
Fisiese veranderinge: hormonaal, verhoogde groeitempo, liggaamlike verhoudinge, sekondêre geslagseienskappe, primêre veranderinge in die liggaam (menstruasie, ovulasie en saadvorming), velprobleme, toename in liggaamsreuk, ens.

Soos ons na volwassenheid ontwikkel, verander jou lewensrolle en ook jou liggaam. Daar is 'n paar duidelike veranderinge wat ons kan sien, bv. om langer te word. Mans ontwikkel gesigshare en vroue kry kurwes. Hieronder volg ‘n lys van nog fisiese veranderinge in mans en vroue:

Vroue:
· Liggaam kry kurwes en heupe word wyer.
· Pubiese hare groei.
· Onderarmhare groei.
· Borste begin ontwikkel.
· Vel word meer olierig.
· Puisies en aknee op die gesig, rug en bors.
· Spiere word sterker en groter.
· Menstruasie begin.
· Ovulasie vind plaas, dit produseer eiers wat bevrug kan word.
· Jy kan swanger raak.
Mans:
· Gewigstoename
· Skouers word wyer en armspiere word groter.
· Vel word meer olierig.
· Puisies of aknee.
· Ontwikkel 'n Adamsappel.
· Stem word dieper.
· Penis word langer.
· Produseer sperm.
· Kan 'n ereksie kry.
· Groei gesigshare.
· Verhoogde sweet en liggaamsreuk.

Jou liggaam verander omdat jy deur puberteit gaan. Puberteit word deur hormone veroorsaak. Hormone is chemiese boodskappers wat vir die liggaam sê wat om te doen.
· In mans: Die hormone sê vir die testikels om die testosteroonhormoon en sperm te produseer.
· In vroue: Die hormone sê vir die eierstokke om die estrogeenhormoon te vervaardig en dit lei tot die groei en vrystelling van eiers.

Dit is 'n heeltemal natuurlike proses om al hierdie fisiese veranderinge in jou liggaam te ervaar. Puberteit beïnvloed 'n adolessent nie net fisies nie, maar ook emosioneel.

Kyk weer: https://www.youtube.com/watch?v=9KreKhckZSg 

Dit is belangrik om te verstaan wat die primêre veranderinge in beide die manlike en vroulike liggaam is. Die beste manier om hierdie veranderinge te onthou, is om 'n breinkaart oor die hoofpunte of stadiums te maak. Verwys na jou Aktiwiteit 2 (Les 2 – Werkkaart).

Les 3: Adolessensie tot volwassenheid
· Emosionele veranderinge: volwasse-wordende persoonlikheid, diepte en beheer van emosies, gevoelens van onsekerheid, veranderende behoeftes, belangstellings, gevoelens, godsdiens, waardes en seksuele belangstelling
· Sosiale veranderinge: verhouding met gesin, interaksie met sosiale groepe, behoefte aan groepsaanvaarding en afhanklikheid van portuurgroep, beweging na beroepsmark en verhoogde verantwoordelikhede

Kyk weer: https://youtu.be/du8siPJ1ZKo 
Namate die fisiese veranderinge jou liggaam beïnvloed, kan jy verskillende emosionele veranderinge ervaar. Hierdie emosionele veranderinge kan gemoedskommelings veroorsaak sodat jy nie eens seker is waarom jy hartseer voel nie. Soos die video genoem het, neem jy soms selfs irrasionele besluite wat riskant is. Dit beteken om impulsiewe besluite te neem wat soms gevaarlik is. Indien jy die tyd geneem het om daaroor te dink, sou jy nooit gekies het om dit te doen nie. Jy voel asof jy onaantasbaar is en of niks sleg met jou kan gebeur nie. Bv. 'n Meisie en haar kêrel wou tyd saam bestee. Hulle het gevoel hul ouers keur dit nie goed nie en het saam weggehardloop sonder om vir iemand te sê waar hulle is. Hulle was vir twee dae vermis. Die ouers het hulle by die polisie en skool as vermis aangemeld. Die voorval was groot nuus omdat mense oor ontvoering bekommerd was, aangesien niemand enigiets van hulle gehoor het nie.
Hierdie emosies is normaal, maar jy moet van hierdie veranderinge bewus wees om ongelukke te voorkom. Dit gebeur so dikwels met tieners juis omdat hulle onaantasbaar voel. Veranderinge is alles te wyte aan die veranderinge wat in puberteit plaasvind.  

Emosies kan van persoon tot persoon verskil. Een van die veranderinge wat plaasvind, is 'n bewustheid van seksualiteit en seks. Die meeste adolessente begin meer oor seks dink en raak bewus van hul daaglikse voorkoms en wat ander van hulle dink.
Nog 'n verandering wat in puberteit plaasvind, is die manier waarop jy sosiaal omgaan. Jy het miskien gevind dat jou verhouding met jou ouers, sedert jou laerskooljare, verander het. Vir jare was jou ouers en nabye familielede die primêre invloed in jou lewe. As adolessent sal jy vind dat jou maats of ander volwassenes buite jou gesin, soos jou sportafrigter, vir jou meer belangrik word. 

Die gevolg van hierdie sosiale veranderinge beïnvloed dikwels die verhouding tussen adolessente en hul ouers. Daar is meer argumente en meningsverskille. Ouers voel minder belangrik en tieners voel dat hulle nie gehoor word nie.

Namate jou maats belangriker word, word jy deur hul belangstellings en dikwels hul gedrag beïnvloed. Hulle mening word belangriker as dié van enigiemand anders. Dit kan gevaarlik wees omdat groepsdruk daartoe kan lei dat jy  verkeerde keuses maak om goed te doen wat jy nie regtig wil doen nie om by jou vriende in te pas.

Maats kan ook positief wees. Hulle kan jou laat voel dat jy gehoor word, hulle kan jou uitdaag om harder te studeer of selfs te keer dat jy iets gevaarliks doen.

Kyk weer: https://www.youtube.com/watch?v=0O1u5OEc5eY 


Les 4: Adolessensie tot volwassenheid:
· Identifiseer en bespreek Gedrag wat tot seksuele omgang en tienerswangerskap, seksuele mishandeling en verkragting kan lei.
· Formuleer waardes en strategieë om verantwoordelike besluite te neem rakende seksualiteit en leeftylkeuses: selfrespek en respek vir ander, onthouding, selfbeheer, reg tot privaatheid, die reg om jouself te beskerm, die reg om ‘nee’ te sê en verantwoordelikheid vir eie aksies te neem

Groepsdruk kan soms veroorsaak dat jy in sekere situasies vasgevang voel. Tieners is oor tienerswangerskap ondervra en baie van hulle het gesê dat hulle nie van plan was om swanger te raak nie, "dit het net gebeur" of sommige het gesê: "Ek weet nie wat ek gedink het nie". Dit is nie dat hulle nie geweet het dat onbeskermde seks tot 'n ongewenste swangerskap kan lei nie. Hulle het net in 'n situasie beland waar gevoelens belangriker as rede geword het.

Sekere gedrag verhoog die kans om tot seksuele omgang en moontlik tienerswangerskap te lei. Een van die bekende faktore is dwelm- of alkoholmisbruik. ‘n Situasie word beïnvloed deur 'n gebrek aan duidelikheid wat voortspruit uit invloed van alkohol, aangesien die brein nie goed funksioneer nie. Daar ontstaan 'n gebrek aan verantwoordelikheidsin en 'n gebrek aan inhibisies. Wanneer die dwelms of alkohol se effekte verdwyn, sal jy onthou wat jy gedoen het en waarskynlik skuldig voel en wonder hoekom jy dit wel gedoen het.

In die gevallestudie het Sandile gekies om hom van seks te onthou tot die huwelik. Dit toon dat hy selfrespek het en Nelisa respekteer. Hy gebruik selfbeheersing om sy begeertes te bestuur en die besluite wat hy neem te beïnvloed. 

Ander waardes wat jou teen riskante gedrag sal beskerm:
· Selfrespek- Behandel altyd jou vriende soos jy jouself sou behandel. Wees op die uitkyk om hulle te beskerm en moenie situasies kies wat vir jou skadelik kan wees nie.
· Onthouding- Dit beteken om geen seks van enige aard tot die huwelik te hê nie. Daar is baie mense wat die waarde van onthouding bevraagteken. Dit is egter steeds die enigste 100%- waarborg om nie swanger te raak of 'n SOI (seksueel oordraagbare infeksie) op te doen nie.
· Selfbeheersing- Om selfbeheersing te hê, beteken dat jy mag oor jou drange en behoeftes het. Hulle dryf jou nie en regeer nie jou lewe nie. Jy dink mooi voordat jy iets doen.
· Reg op privaatheid- Elke tiener het 'n reg op privaatheid. Jy mag 'n privaat joernaal hou waar jy jou eie gevoelens en drange aanteken - en dit alles bly dan privaat! Niemand het die reg om aan jou te raak of om jou sonder toestemming af te neem en ongemaklik te laat voel nie.
· Die reg om jouself te beskerm- Jy het die reg om seksuele aanranding te beveg, dit aan te meld en weg te bly van iemand wat jou onvanpas aanraak.
· Die reg om nee te sê- Jou liggaam is jou privaat eiendom. Niemand het die reg om jou te dwing om enigiets te doen wat jy nie wil nie.


Les 5: Adolessensie tot volwassenheid
· Brei uit oor die vaardighede wat nodig is ten opsigte van seksualiteit en leefstylkeuses: selfbewussyn, kritiese denke, besluitneming, probleemoplossing, selfgeldende gedrag, onderhandeling, kommunikasie, weiering, doelstelling en insameling van inligting
· Bespreek krities hoe om effektiewe strategieë toe te pas om verantwoordelike besluite met betrekking tot seksualiteit en leefstylkeuses te neem

"Watter vaardighede dink jy moet 'n graad 8-leerder hê om verantwoordelike keuses te maak wat seksuele omgang kan voorkom?

Eerstens moet jy selfbewus wees - dit beteken dat jy jouself regtig moet ken. Jy kan selfbewustheid ontwikkel deur 'n joernaal te hou of weekliks na te dink oor wie jy is en waarheen jy in die lewe op pad is. Jy moet vrae aaan jouself stel. Hierdie vrae is alles in die konteks van die les: seksualiteit en leefstylkeuses.  Vra jouself vrae soos:
· Wil ek seks hê voordat ek eendag getroud is?
· Wil ek 'n tienerouer wees?
· Wil ek  dwelms en alkohol misbruik?

Hierdie soort vrae help jou om oor jou eie waardes en grense na te dink sodat jy weet hoekom jy in moeilike situasies nee moet sê. Bv. 'n Vriend nooi jou na 'n partytjie by sy huis. Jy weet jy is die enigste meisie wat genooi is en daar sal 'n klomp seuns en geen volwasse toesig wees nie nie. Dit sal vir jou makliker wees om nee te sê omdat jy selfbewus is en kies om versigtig te wees.

Nog 'n vaardigheid is kritiese denkvaardighede. Dit is die vermoë om weg te stap van 'n situasie en die inligting te ontleed en te evalueer. Die gebruik van hierdie vaardighede beteken dat jy 'n logiese en nie emosionele, impulsiewe besluit neem nie.

Eerstens sal jy die voor- en nadele van die besluit opweeg. Jy sal die impak van jou besluit voor- en na die tyd oorweeg. Sodra jy jou kritiese denkvaardighede gebruik het om die beste keuse te evalueer, sal jy besluitnemingsvaardighede gebruik om op die beste aksieplan te besluit. Jy het die inligting nagevors, die gevolge van jou keuses vergelyk en die beste opsie gekies.

Hier is 'n eenvoudige voorbeeld: Jy droom om eendag ingenieurswese te studeer, maar as graad 10-leerder het jy besef jy sukkel met Wiskunde en jy slaag dit skaars. Jou onderwysers het aanbeveel dat jy Wiskunde los en Wiskundige Geletterdheid neem. Jy weet deur hierdie verandering te maak, kan jy nie ingenieurswese studeer nie.

· Goeie keuse en effek- kry 'n tutor wat help om jou punte te verbeter
· Slegte keuse en effek- verander vakke en verloor die moontlikheid om ingenieurswese te studeer


Doel van kritiese denke: Kritiese denke help ons om onsself beter te verstaan, wat ons en ons doelwitte motiveer. Wanneer jy inligting kan verwerk en slegs die belangrikste raaksien en dit op jou lewe toepas, kan jy jou situasie verander en persoonlike groei en algehele geluk bevorder.

Soms moet jy ‘n plan maak om moeilike besluite te neem. Jy kan jou probleemoplossingsvaardighede gebruik deur die volgende stappe te gebruik:
· Beskryf die probleem
· Stel moontlike oplossings voor
· Dink aan die gevolge van elke oplossing
· Kies die beste oplossing
· Voer die oplossing uit

As jy eers 'n besluit geneem het, is dit belangrik om op jou besluit te reageer. Dit beteken dat jy jou keuse moet kommunikeer. Sommige mense sukkel om te kommunikeer omdat hulle bang is vir wat hul vriende sal sê. Deur te kommunikeer sal jy 'n misverstand voorkom. Jy kan jou eerlike gevoelens kommunikeer en duidelik wees oor wat jy sal en nie sal doen nie

Om selfgeldend te wees beteken om vir jou regte en behoeftes op te staan. Jy kommunikeer eerlik, openlik en respekvol. Jy deel hoe jy voel, watter besluit jy geneem het en het begrip van die ander persoon se standpunt- selfs al stem jy nie met hulle saam nie. Dit is belangrik om jou besluit baie duidelik te kommunikeer. Om vir seks "nee" te sê, moet duidelik en ononderhandelbaar wees. Dit beteken dat jy die persoon in die oë moet kyk en jou liggaam na hulle moet draai sodat selfs jou liggaam "nee!" sê. 

Nog 'n vaardigheid wat jy kan gebruik om verantwoordelike keuses te maak, is onderhandelings-vaardighede. Dit beteken om ‘n bespreking met 'n iemand te hê totdat albei party saamstem oor 'n  oplossing en poog om dit te bereik. Hierdie vaardigheid werk goed in konfliksituasies. Dit is belangrik om NIE emosioneel te reageer nie, maar rasioneel te bly en na mekaar te luister om saam te werk om die konflik op te los.


Les 6: Adolessensie tot volwassenheid
· Identifiseer en bespreek voordele van positiewe hanteringstrategieë wat langtermyn veerkragtigheid en welstand sal verbeter 
· Oefen en demonstreer die probleemoplossingsvaardighede wat nodig is met betrekking tot seksualiteit en leefstylkeuses

Die vaardighede wat in Les 5 bespreek is, sal jou toerus om moeilike situasies te hanteer en die beste besluite te neem. Soms moet ons ‘n stresvolle situasies hanteer, soos om 'n Engelsmondeling te doen. Jy haat dit dalk om voor ander te praat,  maar jy kan streshanteringstrategieë in werking stel om die stres te hanteer. Hierdie strategieë is nie net beperk tot adolessente nie, maar is op enige stadium van ons lewe van toepassing. 

'n Negatiewe hanteringstrategie sou wees om nie vir die mondeling voor te berei nie deur die sperdatum te ignoreer en eerder 'n goeie boek te lees of na 'n telivisiereeks te kyk. Het jy al ooit gevind dat jy jou lessenaar skoonmaak en al jou skryfbehoeftes herorganiseer voordat jy begin studeer? Dit word “uitstel” genoem. Dit is nog 'n negatiewe hanteringstrategie. As jy nie die probleem van die mondelinge of leer vir 'n eksamen hanteer nie, sal jy moontlik addisionele spanning ervaar.

Positiewe hanteringstrategie: Daar is baie verskillende soorte positiewe hanteringstrategieë. Die belangrikste is om iets te vind wat vir jou werk. Nie alle hanteringstrategieë is ewe effektief nie. Soms is dit aanloklik om ‘n strategie te gebruik wat vinnige verligting sal gee, maar dalk later groter probleme kan skep. Dit is belangrik om gesonde hanteringstrategieë te vestig wat jou sal help om jou emosionele stres te bestuur of van die stresvolle situasies ontslae te raak. Voorbeelde van gesonde hanteringsvaardighede sluit in:
· Die vasstelling en instandhouding van grense
· Beoefen ontspanningstrategieë soos om diep asem te haal, meditasie en bewustheid
· Kry gereelde fisiese oefening
· Maak doenlysies en stel doelwitte

Hier is 'n model van twee verskillende tipes hanteringstrategieë:
· Probleem-gebaseerde hantering is nuttig wanneer jy jou situasie moet verander, miskien deur 'n stresvolle ding uit jou lewe te verwyder. Byvoorbeeld, as jy in 'n ongesonde verhouding is, kan jou angs en hartseer die beste opgelos word deur die verhouding te beëindig (in teenstelling met jou emosies).
· Emosie-gebaseerde hantering is nuttig wanneer jy na jou gevoelens moet omsien wanneer jy óf nie jou situasie wil verander nie óf wanneer omstandighede buite jou beheer is. Byvoorbeeld, as jy treur oor die verlies van 'n geliefde, sal dit belangrik wees om jou gevoelens op 'n gesonde manier te versorg (aangesien jy nie die omstandighede kan verander nie).

Dit is jou besluit oor watter tipe hanteringstrategie waarskynlik die beste vir jou in jou spesifieke omstandighede sal werk. Onthou die voorbeeld van die Engelse mondeling wat vroeër genoem is. Kom ons kyk na die maniere waarop hierdie twee hanteringstrategieë jou kan help.
· Probleem-gebaseerde hantering: Jy besluit om hulp van jou onderwyser te vra om jou te leer hoe om 'n goeie toespraak te skryf en hoe jy dit met selfvertroue kan lewer. Jy oefen jou toespraak voor 'n paar vriende en familielede sodat jy beter voorbereid sal voel om jou mondeling voor die klas aan te bied.
· Emosie-gerigte hantering: Jy sê vir jouself dat jy dit kan doen. Jy beoefen ontspanningsoefeninge wanneer jy paniekerig raak. Jy herinner jouself daaraan dat, selfs al is jy senuweeagtig, niemand anders dit waarskynlik sal agterkom nie.

Nog 'n bekende positiewe hanteringstrategie is om ‘n visie te hê en doelwitte te stel vir waar jy oor 5 jaar, 10 jaar en 15 jaar wil wees. As jy 'n doelwit het om op 25 jaar 'n graad en stabiele inkomste te hê, kan die keuse op hoërskool om seksueel aktief te wees jou toekomstige doel beïnvloed. Dit is belangrik om seker te maak dat jou doel SMART is! Voorbeeld: Ester se doel is om haar aan seksuele omgang te onthou totdat sy getroud is.
· Spesifiek: Sy beoefen onthouding regdeur hoërskool en fokus daarop om 'n graad na skool te kry.
· Meetbaar: Sy sal haar vordering op skool in haar rapporte sien. Haar fokus sal op akademie en nie op 'n fisiese verhoudings wees nie.
· Haalbaar: Ester kan haar doel bereik deur duidelike grense t.o.v. verhoudings te stel en te kommunikeer waar sy met haar kêrel staan. Sy  kan ook fokus op haar akademie. 
· Realisties: Dit is realisties om jou van seksuele omgang te onthou en op studies te fokus.
· Tydsraamwerk: Hierdie doelwit begin nou en duur tydens hoërskool en universiteit voort. In haar vroeë 20's kan sy die doel weer evalueer.
Les 7: Adolessensie tot volwassenheid
· Respek vir diversiteit: Geslag, Gender, Seksuele oriëntasie, Lesbies, Gay, Biseksueel, Transgender, Queer en Interseks (LGBTQI+)
· Waar om hulp te kry rakende seksualiteit en leefstylkeuses: 
· Rol van voeding in gesondheid en fisiese aktiwiteite

In die laaste paar jaar het Suid-Afrika 'n groot toename in geslagsgebaseerde geweld (GGG) beleef. Hierdie tipe geweld het mans en vroue op soveel maniere beïnvloed. Ons het 'n toename in aanranding, seksuele mishandeling en verkragting gesien. Daar was ook gevalle van “korrektiewe verkragting”. Dit verwys na vroue of mans wat verkrag word, gewoonlik deur mense wat hulle ken, om hul idees rondom seksuele oriëntasie te probeer “regstel”. Baie adolessente het al met die gevolge van korrektiewe verkragting gesukkel aangesien hul vriende en gemeenskap nie hul keuses kon aanvaar nie.

Vandag is ons fokus op hoe om almal en elkeen te respekteer. Ons ondersoek van die uitdagings wat die LGBTQI+-gemeenskap vandag in Suid-Afrika ervaar. Die doel is om te verstaan dat ons in 'n diverse land woon en almal anders is, maar almal is mense. 

Ons moet verstaan wat die volgende terme beteken:
· Geslag: Een van die twee hoofkategorieë (manlik en vroulik) waarin mense en die meeste ander lewende wesens verdeel word, is op grond van hul voortplantingsfunksies.
· Gender: Die manlike geslag of die vroulike geslag, veral met betrekking tot sosiale en kulturele verskille eerder as biologiese verskille.
· Seksuele oriëntasie: 'n Persoon se identiteit in verhouding tot die gender(s) waartoe hulle seksueel aangetrokke is; die feit dat iemand heteroseksueel of homoseksueel is.
· Lesbies: Dui op of hou verband met vroue wat uitsluitlik tot ander vroue seksueel- of romanties aangetrokke is.
· Gay: Dui op of hou verband met mans wat uitsluitlik tot ander mans seksueel- of romanties aangetrokke is.
· Biseksueel: Dui op of hou verband met mans / vroue wat seksueel- of romanties tot beide vroue en mans aangetrokke is.
· Transgender: 'n Persoon wie se geslagsidentiteit nie ooreenstem met die geslag wat by geboorte vir hulle geregistreer is nie.
· Queer: Het betrekking tot 'n seksuele- of geslagsidentiteit wat nie ooreenstem met gevestigde idees oor seksualiteit en gender nie, veral heteroseksuele norme.
· Interseksueel: 'n Persoon word met 'n kombinasie van manlike en vroulike biologiese eienskappe gebore.
· LGBTQIA+: 'n Afkorting vir lesbies, gay, biseksueel, transgender, queer of bevraagtekening, interseksueel, aseksueel en meer.

Waarheen gaan jy as jy hulp nodig het?  As jy vrae het en met iemand moet praat, is dit goed om te weet waar om hulp te kry. 
· Op skool kan jy met 'n berader, 'n onderwyser wat jy vertrou, of selfs jou Lewensoriëntering-onderwyser praat.
· Jy kan na jou plaaslike hospitaal of dokter gaan vir raad of ondersteuning. 
· Daar is aanlyn ondersteuningsgroepe wat jou ook sal kan bystaan.
· Dit is belangrik om navorsing te doen en ingeligte besluite te neem.
Om gesonde leefstylkeuses te maak, gaan nie net daaroor om die regte besluite oor jou seksualiteit en emosies te neem nie. Ons moet ook na ons liggame omsien deur reg te oefen en te eet. Voeding verwys na die gebalanseerde benadering tot jou daaglikse dieet, deur te verseker dat jy 'n gebalanseerde dieet inneem. Dit beteken dat jou daaglikse voedselinname vrugte en groente, proteïene, gesonde vette, graan en baie water insluit.

'n Gebalanseerde  weeklikse oefenprogram  moet die volgende insluit:
· Kardiovaskulêre oefening wat jou hartklop versnel en jou bloed laat vloei bv. Loop
· Kragoefening wat spierkrag ontwikkel en beserings voorkom bv. Hoë intensiteitsoefening by ‘n gimnasium.
· Balansoefeninge - sluit oefening in om kernspiere te ontwikkel om rugbeserings te voorkom en spiergroepe te stabaliseer om beserings te voorkom bv. Joga
· Strekoefening - na alle oefening moet jy  altyd 15 minute strek om jou spiere te help herstel en te voorkom dat melksuur later in die dag opbou wat veroorsaak dat jy styf voel.

